Þingræður haldnar á Alþingi Íslendinga

Atvinnumálaráðherra (MG): Jeg á erfitt með að stta mig við till. eins og hún liggur fyrir. í henni er svo fyrir mælt, að nefndin, sem skipa á, skuli hafa lokið starfi sínu fyrir miðjan febrúarmánuð næsta ár. Þá er komið að næsta þingi, eða það er þá þegar sett, og þess vegna hefir stjórnin engan tíma til að athuga frv. Með þessu fyrirkomulagi getur frv. um þetta efni ekki orðið stjfrv. á næsta þingi og ekki komið til meðferðar á því, nema það sje þá flutt af einhverjum hv.þm. og þingið sjálft lagi svo þá ágalla, er á því kynnu að verða. En þetta er ekki tryggilegur undirbúningur undir svo stórt mál sem þetta er, enda hlýtur það að vera bót fyrir málið, ef stjórnin hefir tækifæri til þess að athuga það, þótt það sje komið frá nefnd. Mjer finst eðlilegast, að stjórnin taki þetta mál að sjér, og jeg vona, að jeg geti komið með frv. um þetta efni fyrir næsta þing, enda þótt jeg vilji ekki lofa því. En það mega menn vita, að það þarf mikla vinnu, og margra upplýsinga þarf að leita, áður en hægt sje að leggja slíkt frv. sem þetta fram fyrir þingið. T. d. var í fyrra borið fram frv. hjer, er ekki fann náð fyrir augum Alþingis. Það var síðan lagt undir sýslunefndir og sætti þar mjög misjöfnum dómum. Er því sennilegt, að hjer þurfi að finna nýjan grundvöll til þess að byggja á. Jeg er fús til þess, sem sagt, að taka þetta mál til rækilegrar íhugunar, en jeg á bágt með það að sætta mig við þá tilhögun, er þáltill. fer fram á.

Einar Árnason Þessi till. mun hafa verið afgr. frá hv.Nd. í dag. Þess vegna hefir þessari hv. deild ekki gefist neinn kostur á að athuga till. En þar sem nú er svo komið, að við erum á seinustu mínútum þessa þings, og því ekki einu inni kostur þess að ræða málið í deildinni, þá verður naumast til þess ætlast, að þessi deild geti samþ.till. eins og hún er. Hinsvegar er máli þessu þann veg farið, að sjálfsagt er, að því sje sint, og þar sem hæstv. atvrh. (MG) hefir nú lofað að taka það til rækilegrar íhugunar og vonar að geta lagt fyrir næsta þing frv. um þetta efni, þá geri jeg það að till. minni, að málinu verði vísað til hæstv. stjórnar.

Jónas Jónsson Jeg skal taka það fram, að landlæknir hefir lagt mikla áherslu á það, að þessi till. næði fram að ganga. Í því efni hefir honum ekki gengið annað til en áhugi fyrir málefninu. Það getur nú verið, að hann sætti sig við það, að hæstv. stjórn geri þetta, sem hjer er fram á farið. Og að vísu er það svo, að hjer er ekki farið fram á fjárútlát svo að heitið geti, aðeins 600 krónur, og að því leyti er þetta ekki frágangssök. En mig langar til þess að segja, þótt jeg ætli mjer alls ekki að erta hæstv. atvrh. (MG), að þess eru dæmi, að jafnvel stjfrv. ganga seint og treglega í gegnum þingið. Jeg skal t. d. minnast á útsvarsfrv., sem nær hafði strandað í hv.Nd. Þess vegna tel jeg ekki alveg víst, að hæstv. stjórn takist svo höndulega við þetta frv., að það renni í gegnum næsta þing, síst fremur en ef nefnd gerði það.

Sigurður Eggerz Frá mínu sjónarmiði er mál þetta mjög merkilegt, og því er eðlilegt, að alþýða fylgi því með mestu eftirtekt. Mjer finst, að með þáltill. sje um svo lítinn kostnað að ræða, að jeg mun með mínu atkv. stuðla að því, að málið nái fram að ganga.

Atvinnumálaráðherra (MG): Jeg verð að segja hv. 3. landsk. (JJ), að jeg er alls ekki óánægður með þær undirtektir, er útsvarsmálið fjekk hjer í þinginu. Jeg get ekki hugsað mjer, að erfiðara sje að gefa löggjöf á neinu sviði en því. En í þessu máli, er hjer liggur fyrir, er spurningin sú, hvort við sjeum nokkru bættari með því að skipa nefnd í málið. Jeg segi þetta ekki vegna þess kostnaðar, sem af till. leiðir, því að hann er ekki mikill, heldur af því að jeg efast um, að unt sje að fá svo áhugasama og ósjerplægna menn, að þeir vilji leggja þetta starf á sig fyrir þessa litlu borgun. Það er líklegt, að landlæknir hafi áhuga fyrir málinu, og þá er rjett, að stjórnin leiti til hans um samning frv. Slysatryggingarfrv., sem er nokkuð skylt þessu frv., var undirbúið af nefnd manna og varð að lögum um síðustu áramót. Það er því svo að segja nýkomið til framkvæmda. En ekki höfðu liðið 2 mánuðir frá því, er þau lög gengu í gildi, þangað til kvartanir fóru að koma út af þeim. Og vilji hv. 3. landsk. (JJ) vita, hvaðan kvartanir komu fyrst, þá vísa jeg honum um upplýsingar í því efni til flokksbróður síns, hv. 1. þm. S.-M. (SvÓ). Þetta er nægilegt til þess að sýna, að ekki er alt fengið með því, að nefnd undirbúi frv.

forseti (HSteins): Áður en jeg slít þessum síðasta fundi hv. deildar, vil jeg geta þess, að þær vonir, sem jeg ljet í ljós í þingbyrjun um góða samvinnu og starfsemi hafa fyllilega ræst. Nefndirnar í þessari hv. deild hafa unnið með alúð og elju og leyst verkefni sín vel og tiltölulega fljótt af hendi. Því er ómögulegt með nokkurri sanngirni að kenna þessari hv. deild, þótt þetta þing hafi dregist nokkuð lengur en vænta mátti eftir þeim málum, sem lágu fyrir. Að endingu vil jeg

Ágúst Helgason Jeg vil leyfa mjer að þakka hæstv. forseta góða og röggsama fundarstjórn og óska honum góðrar heimfarar og farsællar heimkomu. Vænti jeg þess, að jeg tali þar fyrir munn allra hv. deildarmanna. (Deildarmenn tóku undir orð 6. landsk.þm. (ÁH) með því að standa upp).

Forseti (HSteins): Jeg þakka hv.þm. (ÁH) og hv. deild þessa hlýlegu kveðju, og segi svo þessum síðasta, fundi deildarinnar slitið.